open-index/open-wikipedia-markdown huggingface dataset:
חמזה עלי אל-ח'טיב

**חמזה עלי אל-ח'טיב** (בערבית: **حمزة علي الخطيب**; 24 באוקטובר 1997 – 25 במאי 2011) היה ילד סורי בן 13 אשר נעצר בידי כוחות צבא סוריה עקב השתתפותו בהפגנה נגד הממשלה, ב-29 באפריל 2011, שהתקיימה בעיר דרעא בשלבים הראשונים של המהומות בסוריה. כחודש לאחר מכן נמסרה לידי משפחתו גופתו החבולה ועליה סימני כוויות, שלושה פצעי ירי, וכן איבר מין כרות. המשפחה פרסמה בציבור תמונות של הגופה, וכן סרטון וידאו, מה שהוביל למחאות נרחבות בכל רחבי סוריה, ואף שימש זרז להתגברות המחאות ולהסלמת ההתקוממות העממית נגד משטרו של בשאר אל-אסד.

## רקע
חמזה התגורר יחד עם הוריו בכפר אל-ג'יזה שבמחוז דרעא בסוריה. ב-29 באפריל 2011 הוא הצטרף אל בני משפחתו בעצרת המונית שהתקיימה בעיר דרעא, במטרה לשבור את המצור שהוטל מטעם צבא סוריה על המתקוממים בעיר. זמן קצר לאחר הגעת בני המשפחה לעצרת, ועקב נסיבות שאינן ברורות לחלוטין, פתחו כוחות צבא באש על המשתתפים בעצרת, ובמהומה שנוצרה, חמזה, יחד עם משתתפים נוספים, נעלם, ובני משפחתו לא היו מודעים בתחילה לגורלו. ב-25 במאי נמסרה גופתו לבני משפחתו בידי השלטונות.

## סימני התעללות

סרטון וידאו של גופת חמזה, אשר צולם כמה ימים לאחר פטירתו, העיד כי חמזה עבר התעללות בידי חיילי המשטר, בעודו בחיים או לאחר מותו. בין הסימנים נצפו שברים בעצמות, פצעי ירי, כוויות, פגיעה באיבר מינו וכן סימני התעללות באמצעות שוקר חשמלי.

## השפעה
[שמאל|ממוזער|150px|קריקטורה של חמזה רודף אחר בשאר אל-אסד, מאת [קרלוס לטוף]]
הסרטון של גופת חמזה שודר בפומבי ברשת אל-ג'זירה, והדבר הוביל להתפרצות זעם מטעם סורים רבים, הן על גבי רשת האינטרנט והן במסגרת שורה של הפגנות מקומיות ברחבי סוריה. בהמשך נטען כי הפגנות אלו, יחד עם אירועים נוספים, שימשו כנקודת מפנה והובילו להידרדרות המהומות למלחמת אזרחים בהיקף מלא נגד המשטר הסורי. במקביל, חמזה עצמו הפך במידה רבה כסמל להתקוממות כנגד המשטר.

בתאריך 31 במאי 2011, מזכירת המדינה האמריקנית הילרי קלינטון התייחסה למותו של חמזה כנקודת מפנה בהתקוממות הסורית, וציינה כי מותו סימל עבור סורים רבים התנערות מלאה מכל כוונה של המשטר הסורי להגיע לעמק השווה מול תושבי סוריה.

סיפורו של חמזה אף תואר בהרחבה במסגרת דו"ח מטעם ארגון אמנסטי, שהתייחס להפרות זכויות אדם מצד המשטר הסורי. הדו"ח פורסם בסוף חודש אוגוסט 2011.

## ראו גם
* מוחמד בועזיזי

## קישורים חיצוניים
* 
* 

## הערות שוליים

קטגוריה:מלחמת האזרחים בסוריה: אישים
קטגוריה:האביב הערבי: אישים
קטגוריה:ילדים שנרצחו
קטגוריה:סורים שנולדו ב-1997
קטגוריה:סורים שנפטרו ב-2011
כנסיית הטירה (ויטנברג)

שמאל|ממוזער|כנסיית הטירה בוויטנברג
**כנסיית הטירה** (בגרמנית: **Schlosskirche**, נקראת גם **כנסיית כל הקדושים** - **Allerheiligenkirche**) היא כנסייה לותרנית בעיר ויטנברג חשובה ביותר בתולדות הנצרות הפרוטסטנטית לאחר שמרטין לותר תלה על דלתותיה ב-31 באוקטובר 1517 את 95 התזות שכתב, מעשה שמציין את תחילתה של הרפורמציה הפרוטסטנטית.

הכנסייה נבנתה בשנים 1490–1511 בסגנון גותי מאוחר בהוראתו של פרידריך השלישי, הנסיך הבוחר מסקסוניה שתמך במרטין לותר.

כשנפתחה אוניברסיטת ויטנברג ב-1502 סופחה אליו הכנסייה ושימשה כמקום תפילה לסטודנטים ומקום בו קבלו את התואר האקדמי שלהם. פיליפ מלנכתון נאם שם את נאומו הראשון.

ב-1760, במהלך מלחמת שבע השנים נפגעה הכנסייה קשה משריפה. דלתות העץ עליהם היו תלויות 95 התזות של מרטין לותר, נשרפו.

בהוראתו של פרידריך וילהלם הרביעי, מלך פרוסיה נבנו דלתות ברונזה עליהם חקוקות 95 התזות בלטינית. הדלתות שוקלות טון אחד. הן נחנכו ב-10 בנובמבר 1858, לציון 375 שנה להולדתו של מרטין לותר.

מעל הדלתות יש ציור של ישו הצלוב ביחד עם מרטין לותר ופיליפ מלנכתון.

לותר ומלנכתון קבורים בכנסייה ליד בימת ההטפה.

המגדל מתנשא לגובה 83 מטר. מקיפה אותו כתובת עם ציטוט של אחד מההמנונים של לותר: "Ein feste Burg ist unser Gott" (מבצר חזק הוא אלוהינו).

ב-1996 הוכרזה הכנסייה כאתר מורשת עולמית של ארגון אונסק"ו, חלק מהאתר אנדרטאות מרטין לותר באייסלבן ובוויטנברג.

## גלריה

Wittenberg Schlosskirche (2).jpg|פנים כנסיית הטירה
Interior of Schlosskirche Wittenberg - the organ.jpg|האורגן
Grave of Martin Luther in Wittenberg Schlosskirche.jpg|קבר מרטין לותר
Grave of Philip Melanchthon in Wittenberg Schlosskirche.jpg|קבר פיליפ מלנכתון
Thesentür (Schlosskirche Wittenberg).jpg|דלתות 95 התזות
Thesentür (Schlosskirche Wittenberg) (1).jpg|ישו עם לותר (משמאל) ומלנכתון


## קישורים חיצוניים

* 
* כנסיית הטירה, באתר sacred destinations

קטגוריה:גרמניה: כנסיות
קטגוריה:ויטנברג
קטגוריה:מרטין לותר
קטגוריה:סקסוניה-אנהלט: מבני דת
M88

**M88** (נקראת גם **NGC 4501**) היא גלקסיה ספירלית הנמצאת במרחק של כ-60 מיליון שנות אור מכדור הארץ בקבוצת הכוכבים שערות ברניקי. גלקסיה זו היא אחת מהגלקסיות הבהירות שבצביר הבתולה והיא נמצאת בחלקו הצפוני הגולש אל קבוצת הכוכבים שערות ברניקי.

## היסטוריה
M88 התגלתה ב-18 במרץ 1781 על ידי האסטרונום הצרפתי שארל מסיה שצירף אותה לקטלוג מסיה ותיאר אותה כ"ערפילית ללא כוכבים" וציין שהיא דומה ל-M58. מסיה חיפש באותו לילה ערפילית, שעליה דיווח עוזרו פייר מאשן כשבועיים קודם (M85), וגילה 7 גלקסיות נוספות על זו שגילה מאשן, כולן מצביר הבתולה. (האחרות הן M84 - M87 ו-M89 -M91). ויליאם הרשל ציין ברשימותיו שצפה ב-M88 בשנת 1784 ושבסמוך לה נמצאת ערפילית נוספת עמומה יותר שבקושי הצליח להבחין בה (ככל הנראה NGC 4516). ג'ון הרשל צפה ב-M88 מספר פעמים בין השנים 1826 ו-1832 ותיאר אותה כערפילית בהירה, גדולה, מאורכת ושחלקה הצפוני בהיר מהדרומי. ויליאם פרסונס, רוזן רוס השלישי, גילה בשנת 1850 שלגלקסיה זרועות ספירליות, כך שזו אחת מהגלקסיות הראשונות שזוהו כספירליות.
 
בשנת 1999 התגלתה ב-M88 סופרנובה 1999cl שהייתה סופרנובה מסוג Ia ושהגיעה בשיאה לבהירות מדרגה 13.6.

## תצפית
M88 נמצאת בחלקו הצפוני של צביר הבתולה ועם דרגת בהירות נראית 9.6 היא ניתנת לצפייה באמצעות טלסקופ חובבים או אפילו באמצעות משקפת כשתנאי הצפייה טובים, אך מכיוון שאין כוכבים בולטים בסביבתה, לא קל לאתרה. M88 נמצאת כ-8 מעלות ממערב-צפון-מערב לכוכב וינדמיאטריקס (ε בבתולה) שבהירותו מדרגה 2.8, וכ-9.5 מעלות ממערב-דרום-מערב לכוכב α (אלפא) בשערות ברניקי. כ-50 דקות קשת ממזרח ל-M88 נמצאת M91, כ-55 דקות קשת מדרום-מערב לה נמצאת NGC 4459, כמעלה מדרום-דרום-מערב לה נמצאות NGC 4477 ו-NGC 4473, כשתי מעלות מדרום לה נמצאת M87 ובאותו מרחק בכיוון דרום-מערב נמצאות M84 ו-M86. M99 נמצאת כ-3.15 מעלות ממערב ל-M88, ו-M100 נמצאת כ-2.5 מעלות מצפון-מערב לה.

## תכונות
גודלה הזוויתי של M88 הוא כ-7 דקות קשת השקולות לקוטר של כ-125,000 שנות אור ומישורה נטוי בזווית של כ-30 מעלות ביחס לקו הראייה אליה. זרועותיה רציפות ואינן צפופות כך שניתן לראותן בבירור עד לחיבורן לליבת הגלקסיה. ממדידות ההסחה לאדום של האור הנפלט מהזרועות נראה שהחומר בקצותיהן מקיף את מרכז הגלקסיה במהירות של כ-270 קילומטר בשנייה. מהירות כזאת עם רדיוס הקפה של כ-60,000 שנות אור, מצביע על כך שמסת הגלקסיה היא כ- מסות שמש, כ-60% ממסת שביל החלב. על פי ההסחה לאדום של קרינת מרכז הגלקסיה היא מתרחקת משביל החלב במהירות של כ-2,200 ק"מ לשנייה, כפול ממהירותו הממוצעת של צביר הבתולה וזו אחת מהגלקסיות עם מהירות ההתרחקות הגדולה ביותר שבצביר. בשל תנועתה המהירה דרך התווך הבין-גלקטי מופעל עליה לחץ מהצד שבכיוון התנועה וכתוצאה מכך צד זה איבד כמעט לחלוטין את המימן הנייטרלי שבו. הגלקסיה נעה לכיוון מרכז הצביר ומתקרבת אל M87 וצפויה להגיע אל הנקודה הקרובה ביותר בעוד 200-300 מיליון שנים.

ל-M88 יש גרעין גלקטי פעיל הפולט קרינת X וגלי רדיו שמצביעים על קיומו של חור שחור עם מסה של כ- מסות שמש בליבת הגלקסיה.

## קישורים חיצוניים

* M88 בדפי מסיה של SEDS
* 

## הערות שוליים

קטגוריה:קבוצת הכוכבים שערות ברניקי
88
88
קטגוריה:צביר הבתולה
ויטוריו אמדאו השלישי, מלך סרדיניה

**ויטוריו אמדאו השלישי, מלך סרדיניה** (באיטלקית: **Vittorio Amadeo III**; 26 ביוני 1726 – 16 באוקטובר 1796), היה מלך סרדיניה בשנים 1773–1796.

## ביוגרפיה
ויטוריו אמדאו נולד ב-26 ביוני 1726 בטורינו לקרלו אמנואלה השלישי, מלך סרדיניה ולפוליקסנה, רוזנת הסן-רוטנבורג, בתם של ארנסט לאופולד, רוזן הסן-רוטנבורג ואלאונורה, רוזנת לוונשטיין-ורטהיים-רוכפורט.

ב-20 בפברואר 1773 מת אביו קרלו אמנואלה השלישי, מלך סרדיניה, וויטוריו אמדאו עלה לשלטון במקומו. לאחר עלותו לשלטון החל ויטוריו אמדאו לשפר את הביורוקרטיה במדינה ולייעל את הצבא. בנוסף, התחיל ויטוריו אמדאו לשפר את נמל ניצה, את הסכרים בארצה, ואת הכביש של קוטה בואילטה.

בפרוץ המהפכה הצרפתית נטל ויטוריו אמדאו תחת חסותו את רוזנויות ארטואה ופרובאנס, שהיו בשליטת בני משפחתו. בהמשך הצטרף לקואליציה הראשונה נגד צרפת. בשנת 1796 הנהיג נפוליאון צבא של 43,000 חיילים, ומולו ניצבו באיטליה הן הצבא האוסטרי והן הצבא של ממלכת סרדיניה, שהיו עדיפים עליו בכוח אדם ובנשק. כדי למנוע מיריביו לרכז את כוחם ולהתאחד לצבא אחד גדול הזדרז נפוליאון לאסור קרב על צבא סרדיניה במונדווי ב-28 באפריל והביס אותו. לאחר ניצחון הצבא הצרפתי כפה נפוליאון הסכם שלום על ממלכת סרדיניה, במסגרתו סופחו לצרפת שטחים שהיו בשליטתה, וחיל מצב צרפתי הוצב בתוך המדינה.

ב-16 באוקטובר 1796 מת ויטוריו אמדאו, ובנו קרלו אמנואלה הרביעי, מלך סרדיניה עלה לשלטון במקומו.

## משפחתו
ב-31 במאי 1750 התחתן ויטוריו אמדאו עם מריה אנטוניה פרננדה, נסיכת ספרד, בתם של פליפה החמישי, מלך ספרד ואליזבטה פארנזה, ממנה היו לו 12 ילדים:
* קרלו אמנואלה (1751–1819).
* מריה אליזבטה קרלוטה (1752–1755).
* מריה ג'וזפינה (1753–1810).
* אמדאו אלסנדרו (1755–1755).
* מריה תרזה (1756–1805).
* מריה אנה (1757–1824).
* ויטוריו אמנואלה (1759–1824).
* מריה כריסטינה פרדיננדה (1760–1768).
* מאוריציו ג'וזפה (1762–1799).
* מריה קרולינה (1764–1782).
* קרלו פליצ'ה (1765–1831).
* ג'וזפה (1766–1802).

## אילן יוחסין

## קישורים חיצוניים

* 
* 
* 

קטגוריה:בית סבויה
קטגוריה:דוכסי סבויה
קטגוריה:מלכי סרדיניה
קטגוריה:ילידי 1726
קטגוריה:איטלקים שנפטרו ב-1796
ג'ק סילקוק

**ג'ון "ג'ק" סילקוק** (באנגלית: **John "Jack" Silcock**; 15 ביוני 1898 - 28 ביוני 1966) היה כדורגלן אנגלי ששיחק כמגן שמאלי.

עיקר הקריירה של סילקוק עברה בקבוצת מנצ'סטר יונייטד. על אף שכשל להגיע עמה להישגים, היה סילקוק משחקניה היציבים והבולטים של הקבוצה במשך 15 עונות, ורשם שלוש הופעות במדי נבחרת אנגליה בתחילת שנות ה-20.

## קריירת משחק
סילקוק עבד בצעירותו ככורה פחם בעיירה אספול. כישרונו זוהה על ידי קבוצת הנוער המקומית, והוא החל את דרכו ככדורגלן בשורותיה. 

באפריל 1916, במהלך מסע סקאוטינג, אותר סילקוק על ידי מאמן מנצ'סטר יונייטד, ג'ק רובסון. הוא חתם בקבוצה על חוזה חובבני, ובספטמבר 2017 זכה לחוזה מקצועני מהקבוצה. סילקוק שיחק במדי מנצ'סטר בימי מלחמת העולם הראשונה בטורנירי ידידות שונים, ועם שובה של הליגה האנגלית בעונת  זכה לערוך את הופעת הבכורה שלו הרשמית שלו בקבוצה, ב-30 באוגוסט 1919 בשוויון 1-1 מול דרבי קאונטי.

סילקוק היה לאחד משחקניה הבולטים והיציבים של מנצ'סטר יונייטד בשנים שבין שתי מלחמות העולם, ואף היה לקפטן הקבוצה בעונת , בה ירדה לליגת המשנה. הוא שיחק במנצ'סטר במשך 15 עונות, מתוכן תשע בליגה הבכירה ושש בליגת המשנה. לזכותו 423 הופעות ליגה במדי הקבוצה, ו-26 הופעות נוספות בגביע ה-FA. סילקוק מעולם לא זכה בתואר במהלך הקריירה המקצועית שלו.

באוגוסט 1934, לקראת עונת , עבר סילקוק לאולדהאם אתלטיק. המעבר לא צלח, וסילקוק לא הצליח למצוא את מקומו בקבוצה, ובמהלך רוב העונה כלל לא שיחק במדי הקבוצה שירדה בתום העונה לליגה השלישית. ב-1936 עבר לשחק בדרוילסדן החובבנית, במדיה פרש ממשחק פעיל.

על אף שבמהלך תקופתו במנצ'סטר לא הצליחה הקבוצה להתחרות בצמרת, זכה סילקוק לרשום שלוש הופעות במדי נבחרת אנגליה בתחילת שנות ה-20. באותן השנים לא היה מאמן לנבחרת, וסגל השחקנים נבחר על ידי ועדה. את הופעת הבכורה שלו ערך סילקוק ב-14 במרץ 1921 במשחק חוץ מול  במסגרת אליפות הבית הבריטית . המשחק הסתיים בשוויון 0-0. כשבועיים אחר כך שיחק בהפסד החוץ של אנגליה 3-0 ל באותו הטורניר. סילקוק שב להופעה שלישית ואחרונה כשנתיים אחר כך, ב-24 במאי 1923, בניצחון החוץ של אנגליה 3-1 על  במשחק ידידות.

## סטטיסטיקות
### מנצ'סטר יונייטד

### נבחרת לאומית

## קישורים חיצוניים

* פרופיל השחקן באתר הרשמי של מנצ'סטר יונייטד
* פרופיל השחקן באתר MUFCInfo

קטגוריה:מגני כדורגל אנגלים
קטגוריה:כדורגלנים אנגלים
קטגוריה:כדורגלני מנצ'סטר יונייטד
קטגוריה:כדורגלני אולדהאם אתלטיק
קטגוריה:כדורגלני נבחרת אנגליה
קטגוריה:בריטים שנולדו ב-1898
קטגוריה:בריטים שנפטרו ב-1966
מר שועל המהולל (ספר)

**מר [[שועל]] המהולל** (באנגלית: **Fantastic Mr. Fox**) הוא ספר ילדים שנכתב על ידי הסופר האנגלי רואלד דאל ואויר על ידי קוונטין בלייק, על בסיס הספר, יצא סרט באותו השם מר שועל המהולל בשנת 2009.

הספר יצא לאור בשנת 1970, ותורגם לעברית על ידי בינה אופק. הספר יצא לאור בעברית כחלק מסדרת "מרגנית" בהוצאת זמורה ביתן.

## הדמויות העיקריות
**מר שועל.** שועל נשוי ואב לארבעה, נוהג לגנוב עופות מחוותיהם של בוגיס, באנס ובין, כדי לאוכלם.

**גברת שועל.** אשתו של מר שועל המהולל, אמם של ארבעת ילדיהם.

**ארבעת השעלולים.** ילדיהם של מר וגברת שועל. תמימים וחמודים.

**בוגיס.** איכר שמן מאוד המגדל תרנגולות. נוהג לאכול 3 תרנגולות ביום. ממנו שודד מר שועל את התרנגולות מהן הוא ומשפחתו ניזונים.

**באנס.** איכר גמד וכרסתן, המגדל אווזים וברווזים. אוכל תמיד אך ורק סופגניות ממולאות בממרח כבד-אווזים. גם אותו שודד מר שועל.

**בין.** איכר רזה מאוד והחכם ביותר מבין האיכרים. מגדל תרנגולי-הודו ובעל מטע תפוחים. אינו אוכל כלל אלא רק שותה סיידר תפוחים, אותו הוא מכין מהתפוחים שגידל.

## עלילה
מר שועל נוהג, לקראת כל ערב, להתגנב אל אחת מחוותיהם של שלושת האיכרים ולקחת ממנה כמה עופות, כמזון לו ולבני-ביתו. בוגיס, באנס ובין זועמים על הגנבות החוזרות ונשנות ומחליטים לתפוס את השועל ולהורגו. הם מנסים לתפסו במגוון דרכים: תחילה דרך מארב וירייה ברובים, אחרי-כן חפירה באתים במאורתו של השועל, ולבסוף בעזרת דחפורים ממונעים. לאחר שנכשלו, החליטו האיכרים לצור על ביתו של השועל, כך שימות מרעב. אולם, השועל, יחד עם ילדיו וכן חיות אחרות (גירית, ארנב), מצליח לפרוץ דרך תת-קרקעית אל מחסני המזון של האיכרים, לשדוד אותם ולצאת בלא פגע. האיכרים ממשיכים להמתין בפתח המאורה, ואילו השועל, משפחתו ושאר חיות היער, חיים מעתה מתחת לפני הקרקע, אך אינם סובלים מבעיה כלשהי.

## עיצוב, מראה ופרטים טכניים
אורכו של הספר בעברית 103 עמודים (בהם איורים בשחור-לבן). הספר מחולק ל-18 פרקים, וכריכתו קשה וצבעונית.

## קישורים חיצוניים
* 

קטגוריה:ערכים שבהם תבנית בריטניקה אינה מתאימה
קטגוריה:ספרי ילדים ונוער
קטגוריה:ספרי רואלד דאל
קטגוריה:ספרי זמורה ביתן
קטגוריה:ספרים על בעלי חיים
קטגוריה:שועלים בתרבות
וילי בלייכר

ממוזער|העץ שניטע לזכר חסיד אומות העולם וילי בלייכר ביד ושם
**וילי בלייכר** (בגרמנית: **Willi Bleicher**; 1907, בד קנשטט  – 1981, שטוטגרט), היה פעיל איגוד מקצועי, מתנגד המשטר הנאצי וחסיד אומות העולם מגרמניה.

## קורות חיים
בלייכר היה בנו החמישי של בן למעמד הפועלים. הוא התעתד להיות פועל מתכת במפעל דיימלר. בצעירותו הצטרף לתנועת הנוער של המפלגה הקומוניסטית של גרמניה ולאחר מכן - למפלגה הקומוניסטית של גרמניה. בשנת 1929 התאכזב מהסטליניזם הפושה במפלגה, ועזב אל המפלגה הקומוניסטית האופוזיציונית של גרמניה  - מפלגה קומוניסטית גרמנית מתחרה, שהוקמה על ידי מתנגדי הסטליניזם ומתנגדי התכתיבים של המפלגה הקומוניסטית הסובייטית למפלגות קומוניסטיות אחרות מחוץ לברית המועצות.

לאחר עלייתה של המפלגה הנאצית לשלטון בגרמניה, ירדה המפלגה בה היה חבר בלייכר למחתרת. הוא היה מעורב בפעילות מחתרתית, ובתחילת 1935 נעצר על ידי הגסטפו ונדון למאסר של שלוש שנים. לאחר שריצה את תקופת מאסרו, הוארך מאסרו לתקופה בלתי מוגבלת, והוא נשלח למחנות ריכוז.

### בתקופת מלחמת העולם השנייה
בתקופת מלחמת העולם השנייה שהה בלייכר במספר מחנות ריכוז. ב-1944 היה במחנה בוכנוואלד ושם היה בתפקיד קאפו. הוא הפך למנהיג המחתרת של האסירים הפוליטיים במחנה. באוגוסט 1944 הגיעו למחנה כאסירים הרופא הפולני היהודי ד"ר זכריה צווייג ובנו בן השלוש סטפן יז'י צווייג, לימים סופר וצלם. בלייכר ועמיתיו לקחו על עצמם להציל את צווייג הילד מפני גירוש לאושוויץ, והפכו את הישרדותו למטרה. בלייכר עבד במחסן המחנה וארגן ציוד ומקום להסתרתו של סטפן יז'י - מקום שאנשי האס אס הכירו כנגוע בטיפוס ולכן נמנעו מלהיכנס אליו.

כשהופיע שמו של סטפן יז'י ברשימת גירוש, שיחד בלייכר רופא אס אס על מנת שזה יכניס את סטפן יז'י לבית החולים של המחנה. לאחר מכן הועבר סטפן יז'י ל"מחנה הקטן" בבוכנוואלד ושם השגיח עליו אסיר פוליטי אחר בשם יוג'ין וולר (Eugene Waller). סטפן יז'י ואביו שרדו במלחמה.

הגסטפו חשף טקס מחתרתי שערכה תנועת המחתרת בבוכנוואלד לזכר ארנסט תלמאן, וב-28 באוקטובר 1944 נעצר בלייכר על ידי הגסטפו עם חברים אחרים של תנועת המחתרת. בלייכר עונה אך שרד.

### לאחר המלחמה
לאחר המלחמה היה בלייכר מזכיר האיגוד המקצועי של עובדי המתכת בבאדן-וירטמברג.

## הכרה והנצחה
סיפור ההצלה של צווייג הונצח בספרו של ברונו אפיץ (Apitz) "עירום בין זאבים" (Nackt unter Wölfen) שיצא לאור בשנת 1958 וכן בסרט טלוויזיה וסרט קולנוע.

בשנת 1965 הכיר יד ושם בווילי בלייכר בתור חסיד אומות העולם.

## קישורים חיצוניים

* 

קטגוריה:גרמנים חסידי אומות העולם
קטגוריה:מצילים בשואה: גרמניה
קטגוריה:מתנגדים גרמנים למשטר הנאצי
קטגוריה:אסירים במחנה הריכוז בוכנוואלד
קטגוריה:גרמנים שנולדו ב-1907
קטגוריה:גרמנים שנפטרו ב-1981
סידני (נובה סקוטיה)

**סידני** (באנגלית: **Sydney**) היא "מרכז אוכלוסין" ועיר לשעבר בפרובינציית נובה סקוטיה שבקנדה. מרכז האוכלוסין ממוקם על החוף המזרחי של האי קייפ ברטון, ומשתייך מנהלית למחוז קייפ ברטון.
## היסטוריה
סידני נוסדה ב-1785 על ידי מהגרים בריטים. היא שימשה כבירת מושבת "האי קייפ ברטון" עד ל-1820, אז המושבה התאחדה עם נובה סקוטיה, והליפקס לקחה את מקומה כבירת המושבה. סידני הוכרזה כעיר ב-1904, אך ב-1 באוגוסט 1995 התמזגה עם האזור המוניציפלי, והמקום הוגדר "מרכז אוכלוסין" במקום "עיר".

סידני חוותה גידול אוכלוסין מהיר עם כניסתה למאה ה-20, כאשר שימשה כביתם של מחצבי הפלדה מהגדולים באמריקה הצפונית. במשך מלחמות העולם, הביקוש לפלדה הגיע לשיאים חדשים, מה שהיוו תמריץ משמעותי לכלכלת העיר וצמיחתה הדמוגרפית. אך, בתקופה הפוסט-מלחמתית מגזר הפלדה הצטמצם משמעותית, ועם הירידה בהיקפי הביקוש לפלדה והקשיים שחוותה חברת הפלדה המקומית בעקבותיה, החלה הגירה שלילית והאוכלוסייה הלכה והצטמצמה החל משנות ה-80. החברה המקומית לפלדה נסגרה באופן סופי ב-2001, וכיום עיקר כלכלת העיר מבוססת על מוקדי שירות לקוחות ועל תיירות.

עם סוג של אקלים יבשתי שמתמתן משמעותית על ידי קרבתה לאוקיינוס האטלנטי, סידני חווה מזג אוויר קריר בקיץ, וחורף רטוב וסוער. הטמפרטורה הגבוהה ביותר שנמדדה אי פעם בסידני עמדה על 36.7 מעלות צלזיוס (נמדדה ב-18 באוגוסט 1935), והנמוכה ביותר עמדה על -31.7 מעלות (נמדדה ב-31 בינואר 1873, ב-29 בינואר 1877 וכן ב-15 בפברואר 1916).

## קישורים חיצוניים

* 
* 

## הערות שוליים

קטגוריה:נובה סקוטיה: ערים
קטגוריה:קנדה: ערי נמל
קטגוריה:קנדה: ערי בירה קולוניאליות לשעבר
קטגוריה:יישובים שהוקמו ב-1785
קטגוריה:האוקיינוס האטלנטי: ערי נמל
גזטה די אמסטרדם

**גזטה די אמסטרדם** (ספרדית: **Gazeta de Amsterdam**) היה עיתון בשפה הספרדית שיצא לאור באמסטרדם בין 1672 לכל המאוחר ועד 1702 לכל הפחות. היה זה העיתון היהודי הראשון בהיסטוריה המתועדת, והוא נקרא בקרב קהילת צאצאי המראנוס ברפובליקה ההולנדית.

מעט ידוע בוודאות על ה"גזטה". המהדורה הישנה ביותר שנמצאה בארכיבים היא מ-12 בספטמבר 1672, ולא ידוע מתי יצא גיליון הפתיחה שלו. המהדורה המאוחרת ביותר היא מ-22 במאי 1702. המוציא לאור היה דוד די קסטרו טרתס (1698 – 1630), שנולד בפורטוגל למשפחת אנוסים שנמלטה לאמסטרדם ושבה ליהדותה כשהיה בן עשר. ה"גזטה" נדפס בספרדית, שפתם של בני הקהילה המשגשגת שמנתה יותר מ-4,000 נפש, אם כי נמצאו כמה גליונות באיטלקית מ-1673. לא ברור אם ההדפסה באיטלקית הייתה מאפיין קבוע וכמה זמן נמשכה. העיתון גם לא יצא במתכונת קבועה: לעיתים הודפסו מהדורות מדי שבוע, ולעיתים קרובות היו מרווחים ארוכים בין כל אחת. ה"גזטה" עסק בעיקר בחדשות מסחר וספנות, והעתיק לרוב ידיעות מכתבי-עת נוצריים אם כי היו לו כנראה גם כתבים משלו. צוות העובדים היה יהודי כולו. לצד טרתס, עבדו יוסף ושמעון ויצנהויזן, יעקב די קורדובה, יששכר בן אליעזר וגר הצדק משה בר אברהם אבינו. טרתס היה אחד המוציאים-לאור היהודיים החשובים של זמנו, ובבית-הדפוס בבעלותו יצאו ספרים רבים. הוא אף הדפיס את העיתון היהודי השני בהיסטוריה, ה"קורנט" היידישאי.

אף שה"גזטה" פתח, ככל הידוע, את תולדות העיתונות היהודית, הוא פנה לקהל הכללי ואין ספק שסוחרים נוצרים הרבו לקרוא אותו. הוא כיסה באופן מפורט את זמני הגעת שיירות הסוחר מיתר ארצות השפלה ומאירופה, פרטים הנוגעים לשודדי ים ודרישות הכופר שהעלו תמורת פדיון שבויים שנפלו בידם, מכירת סחורות שהגיעו מהעולם החדש ואסיה וכיוצא בזה. ידיעות פוליטיות שלא היו קשורות ישירות למסחר היו נדירות יותר.

## קישורים חיצוניים
* 
* Javier Díaz Noci, **[http://www.aloj.us.es/grehcco/ambitos07-08/noci.pdf Gacetas españolas de los Países Bajos en el siglo XVII: La Gazeta de Amsterdam]**, ÁMBITOS. Nº 7-8. 2º Semestre 2001.

קטגוריה:עיתונות יהודית
קטגוריה:יהדות הולנד
קטגוריה:הולנד: תקשורת
מוטארה

**מוטארה** (באנגלית ובשונה: **Mutare**; נודעה בעבר בשם **אומטלי**, באנגלית: **Umtali**) היא בירת מחוז מניקלנד (Manicaland) בזימבבואה. העיר שוכנת במזרח זימבבואה, בקרבת הגבול עם מוזמביק. בעיר מתגוררים 187,621 תושבים (נכון ל-2012), והיא העיר הרביעית הכי מאוכלסת בזימבבואה, אחרי הבירה הארארה, בולאוואיו וצ'יטונגוויזה (Chitungwiza).

## היסטוריה
מקור העיר הוא במבצר אומטלי שנוסד על ידי השלטון הבריטי בסוף המאה ה-19 כדי לשמור על הגבול עם מוזמביק. תוך זמן קצר נוסדה סביב המבצר התיישבות שקיבלה את שמו של המבצר. כעבור מספר שנים, ב-1896 נוסדה מסילת רכבת בין בולאוואיו לבין עיר הנמל ביירה במוזמביק והשלטון החליט להזיז את ההתיישבות למיקומה הנוכחי הקרוב למסילה; חברת דרום אפריקה הבריטית שילמה לתושבי העיירה פיצויים על ההעברה.

העיירה גדלה לאורך השנים וב-1971 היא קיבלה מעמד של עיר. ב-1982 הוחלט לשנות את שמה של העיר למוטארה, שם מקומי שמקורו במילה "אוטארה" בשפת שונה שמשמעה ברזל או זהב והיא ניתנה למקום לאחר שהחלה בו כריית זהב במאה ה-19.

## כלכלה
כלכלת העיר מסתמכת בעיקר על כריית זהב ויהלומים, גידול הדרים ויערנות.

## גאוגרפיה
העיר שוכנת בין עמק אימבזה והרי בוומבה (Bvumba), שהם חלק מרכס הרמות המזרחיות במזרח זימבבואה, קילומטרים ספורים מהגבול עם מוזמביק.

### אקלים
באופן יחסי למיקומה באזור טרופי, מוטארה נמצאת באזור בו שורר אקלים ממוזג. הטמפרטורה השנתית הממוצעת עומדת על 19 מעלות צלזיוס, טמפרטורה נמוכה למדי ביחס לגובהה לעומת ערים בעלות גובה דומה בזימבבואה, שנובעת ממיקומה הטופוגרפי של העיר. ממוצע המשקעים השנתי עומד על כ-800 מילימטרים שרובם יורדים בין דצמבר לפברואר.

## חינוך
בעיר נמצאים מספר מוסדות להשכלה גבוהה, בהם אוניברסיטת אפריקה, אוניברסיטה פאן-אפריקנית מתודיסטית.

## ערים תאומות
* 
* 

## קישורים חיצוניים

* 
* 

## הערות שוליים

קטגוריה:זימבבואה: ערים
קטגוריה:יישובים שהוקמו ב-1897
לומניצקי שטיט

**לומניצקי שטיט** (בסלובקית: **Lomnický štít**) הוא הר השייך לרכס הרי הטטרה, כחלק מרכס הרי הקרפטים. גובהה של פסגת ההר 2,634 מ' מעל פני-הים. זהו ההר השני בגובהו ברכס הטטרה וכן השני בגובהו בסלובקיה (אחרי גרלחובסקי שטיט – 2,654 מ' מעל פני-הים). להר ניתן להגיע באמצעות רכבל ובטיפוס רגלי. ההר מכוסה שלג בכל ימות השנה, ובמדרונותיו מספר שלוליות גדולות.

נישאותו הטופוגרפית של ההר היא 434 מטרים מעל פני-השטח.

ההר ממוקם בצפון סלובקיה. העיר הקרובה ביותר אליו היא פופרד.

## קישורים חיצוניים

קטגוריה:סלובקיה: גאוגרפיה
דוברה (פולין קטן)

**דוברה** (בפולנית: **Dobra**, נהגה ) הוא כפר קטן בגמינה דוברה שבמחוז לימנובה בפרובינציית פולין קטן בדרום-מזרח פולין.

בעיירה התקיימה לפני מלחמת העולם השנייה קהילה יהודית. בראשית שנות ה-30 של המאה ה-20 עמד אחוז היהודים מכלל תושבי העיירה על עשרה אחוזים (184 מ-1,831), מספרם כמעט הוכפל עד פרוץ המלחמה. בעיירה לא הוקם גטו ויהודיה גורשו ללימנובה, נובי-וישניץ ומשאנה דולנה. בודדים מיהודי העיירה שרדו את השואה.

## קישורים חיצוניים

* דוברה, פולין קטן באתר מרכז מורשת יהדות פולין.

קטגוריה:פולין קטן (פרובינציה): יישובים
נורבי הרובוט המבולבל

**נורבי הרובוט המבולבל** (באנגלית: **Norby The Mixed-Up Robot**) הוא הספר הראשון, והיחיד בעברית, בסדרת נורבי מאת אייזק וג'נט אסימוב. הספר מספר כיצד נער והרובוט שלו עוצרים השתלטות עוינת על מערכת השמש.

לדברי אייזק אסימוב, למרות שג'נט (אשתו) עשתה תשעים אחוז מהעבודה, היה רצוי ששמו יירשם על הספר כדי לקדם את המכירות, ולכן הוא עבר על כתב היד וביצע בו עריכה ושינויים קטנים.

## עלילה
הספר מספר את סיפורו של ג'ף ולס, צוער באקדמית החלל במאדים הזקוק לרובוט לימוד, מאחר שהציונים הנמוכים שלו מדאיגים את המפקד שלו, ומכיוון שג'ף מאחר בתשלום שכר הלימוד שלו, הוא חושש שיסלקו אותו מהאקדמיה. אדמירל יובו מתיר לג'ף להישאר באקדמיה, ומאחר והוא מודע לקשיים של משפחת ולס, הוא נותן לג'ף המחאה כדי שיקנה לעצמו רובוט לימוד. ג'ף חוזר לכדור הארץ ושם קונה רובוט קטן בצורת חבית, ומגלה שיש לו מכשיר אל-כובד, דבר שאין לשום רובוט אחר. הרובוט מקבל את השם נורבי, ומגלה לג'ף, כי לפני שנים רבות הוא היה בבעלות של אדם בשם מק'גיליקאדי, שמצא אותו על חללית הרוסה ותיקן אותו. נורבי וג'ף הולכים לסנטרל פארק ושם הם מגלים את חייליו של המורד מור רודפים אחר אחיו של ג'ף - פרגו. ג'ף ונורבי עוזרים לפרגו לנצח את חייליו של מור, אך המשטרה מגיעה ועוצרת את פרגו. השוטרת הממונה על החוליה מזדהה כאולבאני ג'ונס, אותה פרגו מזהה מימיו בבית הספר התיכון ע"ש ניל ארמסטרונג.

מור מצליח להשתלט על מנהטן ומשנה את שמה לממלכת מור. אולבאני מנסה להציל את נורבי וג'ף, אך הם נלכדים על ידי אנשיו של מור ומובלים לתחנת המשטרה. בתחנת המשטרה הם מצליחים להיכנס למשגר ולהשתגר אל פרגו, אשר מתברר שנחטף על ידי מור. נורבי מחלץ את ג'ף, פרגו ואולבאני על ידי עיוות-מרחב, כאשר את פרגו ואולבאני הוא משגר אל מחוץ לבניין ואת עצמו וג'ף הוא משגר לכוכב לכת בו חיים דרקונים (אשר ממלא תפקיד חשוב בעלילה של הספר השני בסדרה, שלא תורגם לעברית), ומשם לסנטרל פארק. בסנטרל פארק הם מגייסים צפרית שהם פגשו בעבר כדי להוביל את המרד נגד מור, ומשם הם משתגרים אל פיקוד החלל ומגייסים לעזרתם את אדמירל יובו. השלישייה לוקחת את המעבורת האישית של האדמירל ומשתגרת אל מנהטן, שם הם עפים בעזרת האל-כובד של נורבי מעל לכס המלכות של מור, מאיימים אליו ומאלצים אותו להיכנע. לאחר הפסדו של מור מתגלה כי מור הוא המפקד גידלו, שנטר טינה ותיקה נגד משפחתו של ג'ף.

הסיפור מסתיים בסעודת ניצחון שנערכת במגוריו של האדמירל. האדמירל מקבל עיטור חדש. פרגו מקבל מענק כספי שמציל אותו מפשיטת רגל. אולבאני מקודמת לדרגת פקד ומתחילה מערכת יחסים עם פרגו. נורבי ממונה לדרגת צוער של כבוד, וג'ף אומר שנורבי הוא רובוט מבולבל מאוד.

## קישורים חיצוניים
*
* 

## הערות שוליים

קטגוריה:ספרי אייזק אסימוב
קטגוריה:ספרי מדע בדיוני
קטגוריה:ספרי הוצאת כנרת
קטגוריה:ספרי זמורה ביתן
קטגוריה:ספרי הוצאת דביר
Sehet, welch eine Liebe hat uns der Vater erzeiget, רי"ב 64

**Sehet, welch eine Liebe hat uns der Vater erzeiget** (בעברית: ראו איזו אהבה גילה לנו האב), רי"ב 64, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום השלישי של חג המולד שחל ב-27 בדצמבר 1723.

## רקע
באך עבד כנגן עוגב בעיר מילהאוזן בין 1707 ל-1708, אך שלח ידו גם בהלחנת קנטטות. לאחר מכן היה מלחין החצר של הדוכס בוויימאר מ-1708 עד 1717, וחיבר שם כ-20 קנטטות "דתיות" שנועדו לביצוע כחלק מתפילת יום ראשון בכנסייה. לאחר מכן עבר לעיר קטן, התמנה לקאפלמייסטר וחיבר שם מוזיקה בסגנון חופשי ולא דתי.

במאי 1723 התמנה באך לתפקיד מנצח המקהלה ואחראי על המוזיקה בכנסיות המרכזיות בלייפציג. הוא חי ופעל בעיר כ-27 שנים, עד מותו. שם כתב את רוב הקנטטות שלו: מתוך יותר מ-200 קנטטות שידוע עליהן כיום, פחות מ-40 נכתבו עד הגיעו ללייפציג וכל השאר נכתבו בעיר; בדומה לעבודתו בוויימאר, מטרתו הייתה להלחין קנטטה עבור כל מועד בשנה הליטורגית, כלומר ימי ראשון וחגים, תוך כמה שנים. עם זאת, בגלל העומס הגדול והקושי בהלחנת יצירות כה רבות, נהג מדי פעם לבצע שוב קנטטות ישנות שלו, לעיתים עם עריכות ושינויים קלים או הרחבות.

קנטטה זו הייתה העשרים וחמש שהלחין באך מאז החל למלא את תפקידו בלייפציג. הקנטטה הקודמת שהלחין היא רי"ב 40. הוא ביצע את הקנטטה שוב בסביבות שנת 1742.

ב-1868 הוציאה לאור חברת באך את הקנטטה לראשונה, בכרך 16 של פרסומיה.

## מילים ומוזיקה
סדר הקריאה לאותו יום כולל פסוקים מהאיגרת אל העברים העוסקים בגדולתו של ישו ואת פתיחת הבשורה על-פי יוחנן. הלברית נכתבה על ידי מחבר לא ידוע והיא עוסקת ברעיון שהאהבה של האל מספיקה למאמין וכשהוא זוכה בה, אינו צריך עוד כלום מהעולם הזה. כמו בקנטטה הקודמת שביצע באך יום לפני כן, גם כאן יש שלושה כורלים, מספר נדיר יחסית לשאר הקנטטות שלו. החלק הראשון הוא ציטוט מאיגרת יוחנן הראשונה: "רְאוּ מַה־גָּדְלָה אַהֲבַת הָאָב אֲשֶׁר נָתַן לָנוּ לְהִקָּרֵא בְּנֵי הָאֱלֹהִים". החלק השני לקוח ממזמור חג המולד של מרטין לותר מ-1524. חלק 4 לקוח ממזמור של בלתזר קינדרמן (Balthasar Kindermann), משורר גרמני בן המאה ה-17. חלק 8 לקוח ממזמור של יוהאן פרנק (Johann Franck), משורר גרמני בן המאה ה-17גם הוא.

הקנטטה נועדה לביצוע על ידי סולני סופרן, אלט ובס בליווי מקהלה בת ארבעה קולות, קורנטו, שלושה טרומבונים, אבוב ד'אמורה, שני כינורות, ויולה ובאסו קונטינואו. לקנטטה 8 חלקים:
# מקהלה: *Sehet, welch eine Liebe hat uns der Vater erzeiget* (ראו איזו אהבה גילה לנו האב)
# כורל: *Das hat er alles uns getan* (כל זאת למעננו עשה)
# רצ'יטטיב לאלט: *Geh, Welt! behalte nur das Deine* (לך, עולם! החזק בשלך)
# כורל: *Was frag ich nach der Welt* (מדוע לנהות אחר העולם)
# אריה לסופרן: *Was die Welt* (מה שהעולם)
# רצ'יטטיב לבס: *Der Himmel bleibet mir gewiss* (השמיים בוודאות מחכים לי)
# אריה לאלט: *Von der Welt verlang ich nichts* (מהעולם איני דורש דבר)
# כורל: *Gute Nacht, o Wesen* (לילה טוב, הו יצור)

## הקלטות
היצירה הוקלטה במלואה 18 פעמים בהקלטות מסחריות. בין המנצחים שביצעו את ההקלטות ניתן לציין את ניקולאוס הרנונקור (ב-1975), טון קופמן (ב-1998), מסאקי סוזוקי (ב-1999) וג'ון אליוט גרדינר (ב-2000).

## קישורים חיצוניים
* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

## הערות שוליים

קטגוריה:קנטטות מאת יוהאן סבסטיאן באך
יפתח זיו

**יפתח זיו** (נולד ב-9 ביולי 1995) הוא כדורסלן ישראלי המשחק בעמדת הרכז בהפועל תל אביב ובנבחרת ישראל בכדורסל.

## קריירה
את קריירת הבוגרים שלו החל זיו בליגה הלאומית במדי עירוני קריית-אתא. לאחר שלא השתלב היטב בקבוצה עבר לקבוצת הפועל טבעון-מגידו. עם קבוצת הנוער של מכבי חיפה הגיע זיו לחצי גמר אליפות המדינה ונבחר באותה עונה לשחקן העונה בליגת הנוער. במקביל באותה עונה שיחק בקבוצת הבוגרים של מכבי עתודה חיפה בליגה הארצית. לקראת עונת  חתם בקבוצה הראשונה של מכבי חיפה בליגת העל בכדורסל. בעונתו הראשונה בליגה הבכירה שיחק ב-11 משחקים, בהם עלה מהספסל כמחליף. בעונת , לאחר 12 משחקים במדי מכבי חיפה, עבר לבני הרצליה, גם היא מליגת העל, במדיה שיחק זיו 21 משחקים, מתוכם פתח ב-16. הוא העמיד ממוצעים של 4.2 נקודות ו-2 אסיסטים ל-14.4 דקות למשחק. בתום העונה חתם לעונה אחת במכבי אשדוד באר טוביה. זיו שיחק בנבחרות הנוער והעתודה, ובמאי 2016 זומן לראשונה לנבחרת הבוגרת.

ב-21 ביולי 2017 חתם בעירוני נהריה.

ב-14 באוגוסט 2019 חתם בהפועל גלבוע גליל. ב־26 ביולי 2020 זכה בתואר "MVP קורונה" בטקס נבחרי עונת  של ליגת העל, לאחר שהוביל את גלבוע לחצי גמר הליגה והעמיד ממוצעים של 13.6 נקודות, 4.7 אסיסטים ומדד 17.7 בעונה הסדירה לאחר החזרה מפגרת הקורונה, וממוצע של 16.7 נקודות, 6.0 אסיסטים ומדד 20.7 במסגרת הפיינל פור. במשחק השלישי של סדרת רבע הגמר מול הפועל חולון באותה עונה רשם זיו שיא קריירה של 24 נקודות.

ב-4 ביולי 2021 חתם לשנתיים עם אופציה לשנה נוספת במכבי תל אביב.

ב-11 ביולי 2023 חתם בגרנדה מליגת העל הספרדית, אך ב-22 בדצמבר שוחרר מהקבוצה וארבעה ימים לאחר מכן חתם בסן-קנטן בליגת העל הצרפתית.

ב-3 ביולי 2024 חתם לשנתיים בהפועל חולון.

## חיים אישיים
בשנים 2016–2019 היה זיו בזוגיות עם עתליה פירס. 

מ-2020 החל זיו להיות בזוגיות עם השחקנית קים אור אזולאי. בנובמבר 2024 התארסו השניים, וב-10 ביולי 2025 השניים נישאו.

## קישורים חיצוניים

## הערות שוליים

קטגוריה:כדורסלנים ישראלים
קטגוריה:כדורסלני עירוני קריית אתא
קטגוריה:כדורסלני מכבי חיפה
קטגוריה:כדורסלני בני הרצליה
קטגוריה:כדורסלני אליצור רמלה
קטגוריה:כדורסלני מכבי אשדוד
קטגוריה:כדורסלני עירוני נהריה
קטגוריה:כדורסלני הפועל גלבוע גליל
קטגוריה:כדורסלני מכבי תל אביב
קטגוריה:כדורסלני הפועל חולון
קטגוריה:כדורסלני נבחרת ישראל
קטגוריה:חיפה: כדורסלנים
קטגוריה:כדורסלנים ישראלים בספרד
קטגוריה:בוגרי מרכז חינוך ליאו באק
קטגוריה:משתתפי נינג'ה ישראל V.I.P
קטגוריה:ישראלים שנולדו ב-1995
מזכיר המדינה ליציאה מן האיחוד האירופי

**מזכיר המדינה ליציאה מן האיחוד האירופי** (כונה באופן לא רשמי "**שר ה[[ברקזיט]]**") הייתה משרתו של השר בממשלת בריטניה הממונה על יישום ההחלטה כי בריטניה תפרוש מהאיחוד האירופי כפי שנקבע במשאל העם בעניין זה ב-2016. שר זה היה מופקד על ניהול המגעים והמשא ומתן הנדרשים לשם יישום ההחלטה והיה חבר בקבינט הבריטי.

המשרה נוצרה על ידי ראש ממשלת בריטניה תרזה מיי עם ראשית כהונתה ב-13 ביולי 2016, לאחר שהחליפה את דייוויד קמרון, שהתפטר עקב תוצאות משאל העם. הועלתה הטענה כי יצירת משרה חדשה זו, ביחד עם יצירתה במקביל של משרת מזכיר המדינה למסחר בינלאומי, מחלישות את כוחו של שר החוץ וענייני חבר העמים.

הראשון שכיהן במשרה זו היה חבר הפרלמנט דייוויד דייוויס מן המפלגה השמרנית. דייוויס תמך לקראת משאל העם ביציאת בריטניה מן האיחוד האירופי. הוא שימש כתת-שר לענייני אירופה בממשלתו של ג'ון מייג'ור וכשר הפנים בממשלת הצללים של דייוויד קמרון. בעקבות התפטרותו של דייוויס, ביולי 2018, מונה לתפקיד זה דומיניק ראב ובנובמבר 2018 סטיבן ברקליי.

בינואר 2020 בוטלה המשרה בעקבות יישום החלטת היציאה מהאיחוד.

## קישורים חיצוניים
* ידיעה על הקמת המשרד החדש, באתר רויטרס
* Brexit Secretary David Davis says UK 'will quit the EU in December 2018', Evening Standard, 14 ביולי 2016

## הערות שוליים

יציאה מן האיחוד האירופי
קטגוריה:הממלכה המאוחדת: יחסי חוץ
קטגוריה:האיחוד האירופי
קטגוריה:פרישת הממלכה המאוחדת מהאיחוד האירופי
עונת 1988/1989 בליגה הלאומית בכדורסל

**עונת 1988/1989 בליגה הלאומית בכדורסל** הייתה עונתה ה-35 של ליגת הכדורסל הבכירה בישראל. הליגה כללה 12 קבוצות. מתכונת התחרות עם פורמט פלייאוף השתנה מהעונה הקודמת. ארבע הראשונות התמודדו זו מול זו (מקום ראשון מול רביעי, שני מול שלישי וכך הלאה) בסדרות של הטוב משלושה משחקים, כשלקבוצה בעלת המיקום הגבוה יותר יתרון ביתיות. מנצחות סדרות חצי הגמר התמודדו בסדרת גמר של טוב משלוש כאשר המנצחת בסדרת הגמר זוכה באליפות.

על ניצחון במשחק הוענקו שתי נקודות ונקודה בודדת הוענקה על ההפסד במשחק. לליגה העליונה עלו מכבי ראשון לציון והפועל גבת.

העונה הסדירה החלה ב-27 בספטמבר 1988 הסתיימה ב-20 בפברואר 1989. לאחר הפלייאוף, העונה הסתיימה בניצחון של מכבי תל אביב בפעם ה-20 ברציפות. 

בהתאם לתוצאות העונה אליצור רמלה והפועל גבת ירדו ליגה.

## טבלת הליגה

## פלייאוף

## ראו גם

* גביע המדינה בכדורסל 1988/1989

## קישורים חיצוניים
* מידע מאתר מנהלת הליגה

קטגוריה:1988 בישראל: ספורט
קטגוריה:עונות בליגה העליונה בכדורסל בישראל
קטגוריה:1989 בישראל: ספורט
קטגוריה:תחרויות כדורסל ב-1988
קטגוריה:תחרויות כדורסל ב-1989
אש הרקיע

**אש הרקיע** (באנגלית: **The Fires of Heaven**) הוא הספר החמישי מתוך סדרת ספרי הפנטזיה מחזור כישור הזמן מאת רוברט ג'ורדן. בגרסה העברית הספר יצא בשני כרכים בשמות: היציאה מהשממה ואש הרקיע.

הספר הזה הוא הספר היחיד שבו לא מעורבים שלושת הט'אוורנים, כאשר פרין אייברה לא מופיע.

## עלילה
במרדף אחרי שבט השאידו, רנד אל'תור, הדרקון שנולד שוב והקאר'קרן, מוביל את האיאלים שלו למלחמה השנייה על קאירהיין. במהלך הקרב מציל מאט קוטון כמה חיילים ממארב של השאידו; לאחר מכן הוא מנהיג את קבוצת החיילים שהוא הציל בכמה קרבות, תוך שהוא משתמש בזיכרונות של הגנרלים אותם הוא קיבל. מאט הורג את מנהיג השאידו קולדין, ושבט השאידו נסוג ובורח בהנהגה זמנית של סבנה, אלמנתו של קולדין (למרות שהיא לא ביקרה ברוהידין).

לאחר כבישת קאירהיין משתלט רנד על העיר, ובאמונה כוזבת שמורגז טרקנד מלכת אנדור מתה בידי הארור ראבין, המתחפש ללורד גבריאל, רנד מתכוון לפלוש לקאמלין עם כוח פשיטה איאלי קטן. אבל לפני שהוא מספיק לבצע את תוכניתו, לנפיר מנסה להרוג אותו; מוריין דמודרד מצילה את רנד על ידי תפיסת לנפיר ונפילה לט'ראנגריל, אשר נהרס בעקבות מעשיה ושניהן נחשבות למתות. לאחר ניסיון הרצח רנד תוקף את קאמלין. זמן קצר לאחר הגעתו בני לווייתו נהרגים על ידי ראבין, ורנד מנסה להרוג את ראבין בטל'אראנ'ריוד. נינאב אל'מארה ואליין טרקנד נוסעות באדמות המלאות בנאמני דרקון, שודדים, סינצ'נים וגלימות הלבנות בניסיון למצוא את הבסיס של האאס סדאי המורדות. לאחר שהן מוצאות את הבסיס בסלידר, נינאב לוכדת את הארורה מוגהדין בטל'אראנ'ריוד בעזרת א'דאם, ומסיחה את דעתו של ראבין. בעקבות הסחת הדעת מצליח רנד להרוג את ראבין בפרץ גדול של אש להט, וכך מחזיר לחיים את אביינדה, מאט, אסמודין ואחרים. לאחר מכן אסמודין נרצח על ידי מתנקש לא מזוהה (אם כי אסמודין עצמו הכיר אותו).

בזמן שהות נינאב ואליין בעולם החלומות מוגהדין ניסתה לרצוח את בירגיט "קשת-כסף" טראהליון, גיבורת הקרן שמחכה להתגלגל שוב בעולם. כדי להצילה אליין קושרת אותה כעוצרת והיא חוזרת איתן לעולם האמיתי. הא'דאם שנינאב יצרה בעולם החלומות עובר עם מוגהדין לעולם האמיתי והופך למעשה לא'דאם ה"אלחוטי" היחיד (ללא רצועת קישור).

## קישורים חיצוניים
* 

קטגוריה:ספרי רוברט ג'ורדן
קטגוריה:מחזור כישור הזמן
קטגוריה:ספרי הוצאת אופוס
M89

**M89** (נקראת גם **NGC 4552**) היא גלקסיה אליפטית הנמצאת במרחק של כ-52 מיליון שנות אור מכדור הארץ בקבוצת הכוכבים בתולה. גלקסיה זו היא אחת מהגלקסיות הבהירות שבצביר הבתולה.

## היסטוריה
M89 התגלתה ב-18 במרץ 1781 על ידי האסטרונום הצרפתי שארל מסיה שצירף אותה לקטלוג מסיה ותיאר אותה כ"ערפילית ללא כוכבים" וציין שהיא עמומה וקשה לצפייה ושהיא קרובה ל-M87, שאותה גילה מוקדם יותר. מסיה חיפש באותו לילה ערפילית, שעליה דיווח עוזרו פייר מאשן כשבועיים קודם (M85), וגילה 7 גלקסיות נוספות על זו שגילה מאשן, כולן מצביר הבתולה. (האחרות הן M84 - M88, M90 ו-M91). ויליאם הרשל ציין ברשימותיו שצפה ב-M89 בשנת 1784 ושהיא בהירה ודי קטנה. ג'ון הרשל צפה ב-M89 מספר פעמים בין השנים 1825 ו-1830 ותיאר אותה כערפילית בהירה, קטנה, ועגולה ושבהירותה גדלה בהדרגה משוליה למרכזה.

## תצפית
M89 נמצאת במרכזו של צביר הבתולה ועם דרגת בהירות נראית 9.75 היא ניתנת לצפייה באמצעות טלסקופ חובבים או אפילו באמצעות משקפת כשתנאי הצפייה טובים. היא נמצאת כ-2.75 מעלות מצפון-מערב לכוכב ρ (רו) בבתולה וכ-6.7 מעלות ממערב-צפון-מערב מהכוכב וינדמיאטריקס (ε בבתולה) שבהירותו מדרגה 2.8. כ-40 דקות קשת ממזרח-צפון-מזרח ל-M89 נמצאת M90, כ-50 דקות קשת מדרום-מזרח לה נמצאת M58 ו-M87 נמצאת כ-1.2 מעלות ממערב-דרום-מערב לה. במרחקים מעט יותר גדולים נמצאות ממזרח-דרום-מזרח הגלקסיות M59 ו-M60 במרחקים של 1.8 מעלות ו-2.2 מעלות בהתאמה, ובמרחק של 2.5 מעלות ממערב-צפון-מערב נמצאות M84 ו-M86. למעשה ברדיוס של 5 מעלות מסביב ל-M89 נמצאות 13 גלקסיות מתוך קטלוג מסיה.

## תכונות
גודלה הזוויתי של M89 הוא כ-5 דקות קשת השקולות לקוטר של כ-77,000 שנות אור וצורתה כמעט כדורית, אם כי ייתכן שצורתה למעשה אליפטית וציר האורך של הספרואיד מקביל לקו הראייה אליה. בצילום ארוך חשיפה, שנעשה בשנת 1979 במצפה הכוכבים שמידט, התגלה שיש לגלקסיה מעטפת של חומר בין-כוכבי המשתרעת למרחק של כ-150,000 שנות אור ממרכזה. כמו כן התגלה סילון גז שיוצא ממנה ומגיע למרחק של כ-100,000 שנות אור. המקור של סילון הגז יכול להיות מהתמזגות של גלקסיה ננסית עם M89 או שייתכן ובעבר היה ל-M89 גרעין גלקטי פעיל. מחקר נוסף שהתבצע על המעטפת גילה שהיא מורכבת משכבות רבות ומכילה זרמים של חומר שמצביעים על כך שהיא עברה מספר אירועי התמזגות עם גלקסיות קטנות יותר. מניתוח התנועה של החומר סביב מרכז הגלקסיה נראה שיש בליבתה חור שחור עם מסה של כ- מסות שמש.

ל-M89 יש מערכת גדולה של צבירים כדוריים המקיפים אותה ומספרם מוערך בין 1340 ל-2,660, לעומת 150-200 צבירים כדוריים המקיפים את שביל החלב.

## קישורים חיצוניים

* M89 בדפי מסיה של SEDS
* 

## הערות שוליים

קטגוריה:קבוצת הכוכבים בתולה
89
89
קטגוריה:צביר הבתולה
בעיית השלשות הפיתגוריות הבוליאנית

**בעיית השלשות הפיתגוריות הבוליאנית** היא בעיה מתמטית במסגרת תורת רמזי, העוסקת בצביעה של המספרים הטבעיים תחת אילוצים. לבעיה נמצאה במאי 2016 הוכחה בעזרת מחשב, שהתפרסמה בעיתונות הפופולרית כהוכחה "הארוכה ביותר בעולם". 

הבעיה שואלת האם יש צביעה בוליאנית (בשני צבעים, למשל אדום וכחול) של המספרים הטבעיים, כך שלא תימצא אף שלשה פיתגורית שכל שלושת המספרים המרכיבים אותה יהיו באותו צבע. שלשה פיתגורית היא שלשה של מספרים טבעיים a, b, c המקיימת את השוויון a^2 + b^2 = c^2, כמו למשל 3,4,5 או 5,12,13. השאלה היא, אם כך, האם אפשר לצבוע את כל המספרים הטבעיים כך שאחד מבין המספרים 3,4,5  אדום ואחד כחול; אחד מבין המספרים 5,12,13 אדום ואחד כחול; וכן הלאה. מכיוון שיש אינסוף שלשות פיתגוריות, המשימה היא לבחור צבעים לאינסוף מספרים, באופן שיעמוד באינסוף אילוצים.

התברר שהצביעה הנדרשת אינה אפשרית. הפותרים - מרין היולה (Marijn J. H. Heule), אוליבר קולמן (Oliver Kullmann) וויקטור מארק (Victor W. Marek) -  הראו כי אפשר לצבוע את המספרים מ-1 עד 7,824, כך שאף אחת מ-19,233 השלשות הפיתגוריות הנמצאות בטווח הזה אינה נצבעת באותו צבע; עם זאת, אי אפשר לצבוע את המספרים מ-1 עד 7,825 בלי ליצור שלשה פיתגורית באותו צבע. כדי להוכיח זאת השאלה נוסחה כבעיית SAT-3 ב-7,825 משתנים, עם אילוץ עבור כל שלשה פיתגורית. מספר הצביעות (או ההשמות) במקרה זה הוא \ 2^{7,825}, גודל שאינו מאפשר חיפוש בכוח גס. לאחר צמצום מספר המשתנים ל-3745, הופעלה שיטה לפתרון בעיות ספיקות שידועה כ"שלש ומשול" (Cube and Conquer) שהודגמה כבר כיעילה בעבר ומאפשרת מקביליות. הפותרים הריצו את המערכת על מחשב-על של אוניברסיטת טקסס באוסטין, שעבד על כך במשך יומיים. לבעיות ספיקות שהתשובה עליהן היא שלילית אין בדרך כלל הוכחה קצרה לחוסר הספיקות (הבעיה היא שלמה ל-co-NP). במקרה זה ההוכחה שנוצרה גודלה היה 200 טרה-בית של נתונים, שאותם הצליחו החוקרים לדחוס ל-68 גיגה-בית. 

הפותרים  פרסמו מאמר המתאר את ההוכחה ב-arXiv ב-3 במאי 2016, והציגו אותה בכנס SAT 2016 שהתקיים ביולי 2016 בבורדו שבצרפת; המאמר קיבל את פרס המאמר המצטיין בכנס. המתמטיקאי רונלד גרהאם, שהבטיח בשנות ה-80 של המאה ה-20 פרס של 100 דולר למי שיפתור את הבעיה, העניק אותו לאחד משלושת השותפים.

מחברי המאמר שיערו באופן יותר כללי, שלא ניתן לצבוע את המספרים הטבעיים במספר סופי של צבעים באופן שאף שלשה פיתגורית לא תהיה צבועה באותו צבע.

## קישורים חיצוניים
* 
* Evelyn Lamb, Two-hundred-terabyte maths proof is largest ever, Nature, 26 May 2016
* Marijn J. H. Heule, Oliver Kullmann, Victor W. Marek, Solving and Verifying the boolean Pythagorean Triples problem via Cube-and-Conquer, arXiv, 3 May 2016

## הערות שוליים

קטגוריה:תורת רמזי
קטגוריה:הוכחה באמצעות מחשב
מרי סטאבין

**מרי אן קטרין סטאבין** (בשוודית: **Mary Ann-Catrin Stävin**; נולדה ב-20 באוגוסט 1957) היא שחקנית ודוגמנית שוודית. מיס עולם 1977.

## ביוגרפיה
סטאבין נולדה במחוז ארברו שבשוודיה, ב-1977 זכתה במקום השני בתחרות מיס שוודיה וכשייצגה את שוודיה בתחרות מיס עולם זכתה במקום הראשון.

ב-1983 שיחקה בסרט של ג'יימס בונד אוקטופוסי, וב-1985 בסרט ג'יימס בונד רצח בעיניים.

ב-1988 שיחקה בסרט האיטלקי "Top Line" לצד פרנקו נרו וכיכבה בסרטים נוספים במהלך הקריירה שלה. היא גילמה אשת עסקים איסלנדית בשני פרקים של הסדרה טווין פיקס. 

היא מתגוררת בבוורלי הילס ולה בת אחת.

## קישורים חיצוניים

קטגוריה:שחקניות קולנוע וטלוויזיה שוודיות
קטגוריה:נערות בונד
קטגוריה:דוגמניות שוודיות
קטגוריה:משתתפות בתחרות מיס שוודיה
קטגוריה:זוכות בתחרות מיס עולם
קטגוריה:משתתפות בתחרות מיס עולם 1977
קטגוריה:מהגרות משוודיה לארצות הברית
קטגוריה:שוודיות שנולדו ב-1957
קלמן הברקשטן

**קלונימוס קלמן הַבֶּרְקַשְׂטְן** או **הַבֶּרְקַסְטְן** היה רב ליטאי-פולני במאה ה-16, שעלה לארץ ישראל והיה הרב הראשון לעדת האשכנזים בירושלים ובארץ ישראל. לפי רבים מן החוקרים היה חמיו הראשון של המהרש"ל.

## ביוגרפיה
מעטות הידיעות על קורותיו של רבי קלמן, אך שמו מופיע בכתבי בני דורו ובכתובי-יד שהניח אחריו: גיטין, שטרי חוב ומעשי בית דין אחרים. מקור נוסף לידיעות אודותיו הם כתבי חתנו המהרש"ל.

נולד לרב יעקב הברקשטן בלבוב ולמד מפי "החסיד הגדול מהר"ר [=מורינו הרב רבי] דניאל" תלמידו המובהק של רבי ישראל איסרלן בעל "תרומת הדשן".

בשנים ה'רס"ג-ה'רס"ח (1503–1508) כיהן כרב וראש ישיבה בלבוב, ב-1508 התמנה כרב וראש ישיבה באוסטרוה, וכשעבר לכהן כאב"ד ור"מ בריסק דליטא התמנה חתנו המהרש"ל, בעלה של בתו ליפקא, כרב וראש ישיבה באוסטרוה במקומו.

לאחר שנים ספורות בבריסק, עלה לארץ ישראל והשתקע בירושלים. האריז"ל שהיה אז בשנות העשרה שלו, שמע מפיו דברי תורה ופגישתם מתועדת בכתבי תלמידו של האר"י, רבי חיים ויטאל.

הוא הגיע לזקנה מופלגת, נפטר בירושלים אחרי שנת ה'ש"ח (1548) ונקבר בבית הקברות היהודי בהר הזיתים.

## זיהויו עם אישים שונים
אליעזר ריבלין בהערותיו לספר "תולדות חכמי ירושלים" של אריה לייב פרומקין שיער שאגדת רבי קלונימוס בעל הנס עוסקת למעשה ברבי קלונימוס קלמן הברקשטן. השערה זו נתמכת בזיהוי שעשו פרומקין וא"מ לונץ בין רבי קלונימוס בעל הנס ור' קלונימוס ב"ר יעקב, רבה הראשון של עדת האשכנזים בירושלים ובארץ ישראל.

הרב ראובן מרגליות סבור כי זיהויו של ר' קלמן הברקשטן בידי שלמה בובר ואחרים, כחותן המהרש"ל, מבוסס על הנחות מפוקפקות ואין לו על מה לסמוך.

## לקריאה נוספת
* יעקב גליס, **רבי קלונימוס קלמן ב"ר יעקב הברקשטן**, בתוך **אנציקלופדיה לתולדות חכמי ארץ ישראל**, חלק ג, עמ' מז-מח. וביבליוגרפיה שם.
* יעקב שפירא, **משפחות עתיקות בישראל**, תל אביב תשמ"ב, עמ' 63

## קישורים חיצוניים
* .
* 
* 
* מנחם מנדל ביבר, **הגאון ר' קלמן־קלונימוס האברקשטן** בתוך:  (עמ' 119, תמונה 70)

## הערות שוליים

קטגוריה:רבנים ליטאים
קטגוריה:רבנים פולנים
קטגוריה:ברסט: רבנים
קטגוריה:אוסטרוה: רבנים
קטגוריה:ירושלים: רבנים
קטגוריה:ראשי ישיבה פולנים
קטגוריה:יהודים הקבורים בהר הזיתים
קטגוריה:עולים לארץ ישראל במאה ה-16
קטגוריה:אנשי עליות קדומות לארץ ישראל
קטגוריה:יהודי פולין במאה ה-16
צילום מסך

[ממוזער|250px|צילום מסך להמחשת בעיית גרפיקה ב[ויקיפדיה העברית|וויקיפדיה העברית]]
[ממוזער|צילום מסך בווידאו הממחיש עריכה ב[ויקיפדיה|וויקיפדיה]]
**צילום מסך** או **לכידת מסך** (מקובל גם הלחם הבסיסים: **צילומסך**; המונח שעליו המליצה האקדמיה ללשון העברית: **תצלום מצג**) הוא כינוי לצילום שצילם אדם כדי להעתיק פריטים שמוצגים בצג המחשב, הטלוויזיה, או כל מכשיר פלט חזותי אחר הנמצא בשימוש.

בדרך כלל נעשה שימוש במונח זה לתיאור תמונה דיגיטלית שנוצרה באמצעות מערכת ההפעלה של המכשיר או תוכנה הפועלת במחשב, אבל התיאור מתאים גם לתיאור לכידה שנעשתה באמצעות מצלמה חיצונית, או מכשיר אחר שמיירט את פלט הווידאו של המסך.

צילומי מסך שימושיים לניטור גרפי של מידע שמוצג באופנים שונים על גבי מכשירים שונים; שולח המידע, דואר אלקטרוני לדוגמה, עלול לא להיות מודע לעובדה שהמידע ששלח נקלט בצורה שונה לגמרי מבחינה גרפית במחשבו של הנמען, לעיתים בצורה שמשנה את משמעות הדברים או מציגה אותם באור שונה מזה שאליו התכוון השולח. באמצעות צילום מסך של הודעתו במחשבו של הנמען, יכול השולח לוודא שההודעה התקבלה באופן שמשביע את רצונו.

שימוש שכיח נוסף בצילומי מסך, הוא צילום מצב בעייתי במחשב, כדי להעלות את הצילום לפורומי תמיכה אינטרנטיים ולהסביר את התקלה בקלות.

לעיתים מוסיפים לצילום המסך אמצעים ויזואליים כמו עיגולים וחצים כדי לסמן את הנחוץ על פני המסך. טכניקות אלו משמשות רבות ביצירת מדריכים למשתמש או מדריכים ללומד עבור תוכנות מחשב שונות.

## ראו גם
* TechSmith
* Lightscreen
* כלי החיתוך (חלונות)

## קישורים חיצוניים

* הדרכה לשימוש בכלי החיתוך ללכידת צילומי מסך במערכות ההפעלה של מיקרוסופט

## הערות שוליים

קטגוריה:תוכנות מערכת
קטגוריה:תוכנות גרפיות
אבי בנדי

**אָבִי בֵּנֵדִי** (נולד ב-4 באפריל 1980) הוא זמר-יוצר ישראלי.

## חיים אישיים
בנדי נולד ב-4 באפריל 1980 בישראל. כשהיה בן ארבע, עברה משפחתו להתגורר בווינה שבאוסטריה. למשפחתו ישנם שורשים רוסיים. אביו, אדווארד בבדוסט, הוא טנור מפורסם באוסטריה וסבו הוא היה אמן פולק בטג'יקיסטן. אחיו, ליאור בבדוסט, הוא במאי צעיר שביים את רוב הקליפים שלו.

בנדי שולט ואף שר במספר שפות: עברית, אנגלית, גרמנית, רוסית, בולגרית, פרסית, בוכרית, סלובקית ורומנית.

## קריירה
### תחילת הקריירה: 1999–2013
בנדי הוא בוגר האקדמיה לאמנות של וינה. משנת 1999 עד 2008 עבד כמנהל בפועל בערוץ טלוויזיה אוסטרי. במקביל החל לכתוב מוזיקה משלו ולעבוד עם להקתו, "להקת יהלום". בין השנים 2003–2006 הופיעה הלהקה בקונצרטים שונים ברחבי העולם. בישראל בנדי ולהקתו זכו פרסום בזכות שירם "Live Like In A Movie". בשנת 2006 פתח בקריירת סולו ברוסיה, בה התגורר במשך מספר שנים.

### פיינר מיוסיק: 2014-הווה
מאז תחילת 2014 עבד בנדי עם חברת ההקלטות הבולגרית פיינר מיוסיק (Payner Music). כזמר וכמלחין התפרסם בבולגריה בזכות שני שיתופי הפעולה עם הכוכבת המקומית אמיליה: **Кой ще му каже** (בואי תגלי לי) ובלקניה (Balkania).

לאחר ההצלחה של שני הדואטים הוזמן בנדי להתארח בתוכניות אירוח פופולריות ברחבי בולגריה. בפברואר 2015 זכה הדואט "Who Will Tell Him" (מי יאמר לו) בתואר הדואט הטוב ביותר של 2014 בחלוקת הפרסים השנתית של הערוץ הבולגרי פלנטה. ב-29 באוקטובר 2014 הוציא בנדי את פרויקט הסולו הראשון שלו שנכתב כמתנה לבולגריה, **Боже, пази** (אלוהים ישמור אותם). הוא הוקדש לטרגדיה האנושית שנבעה משיטפונות בבולגריה ב-2014.

ב-2015 הוא הוציא עוד שני שירי סולו: **За теб, Любов** (בשבילך, אהבה), שנכתב על ידו ועל ידי המשוררת דוני וסילבה ו-**Хубав е Живота** (החיים יפים) עם אנליה, שהיא זמרת פופ פולק מפורסמת בבולגריה. בסוף השנה הוא הודיע על יציאה של שיר חדש **Истинска Жена** (נשים אמיתיות) יחד עם מריה וגומזטה, שהן גם כן זמרות פופ פולק בולגריות. אבי כתב את החלק בעברית של השיר, ואילו החלק בבולגרית נכתב על ידי מרייתה אנג'לובה. הקליפ הרשמי פורסם ב-15 בפברואר 2016.

במאי 2016 הוציא אבי שיר חדש בשם **Ekel em Yerevan** שממוקד בכוכב הארמני אלכס.

## קליפים

## אלבומים
### אלבומי סטודיו

## הופעות מוזיקליות
### קונצרטים
* חלוקת הפרסים השנתית של ערוץ "פלנטה" 2013- „Кой ще му каже/Boi tegali li“
* סיבוב הופעות הקיץ של ערוץ "פלנטה" 2014- „Балкания“ и „Кой ще му каже/Boi tegali li“
* מליאת 13 שנה לערוץ "פלנטה"- „Боже, пази“
* פרסי טלוויזיה של ערוץ "פלנטה" 2014- „Кой ще му каже/Boi tegali li“

* פרסי טלוויזיה של ערוץ "פלנטה" 2015- „Истинска жена/Zug yonim“

### טלוויזיה
* קונצרט חג המולד „Една нощ в Приказките“ 2014

## קישורים חיצוניים

קטגוריה:זמרים-יוצרים ישראלים
קטגוריה:ישראלים שנולדו ב-1980
צ'ארלס ליטלטון, ויקונט קובהם העשירי

**צ'ארלס ג'ון ליטלטון, ויקונט קובהם העשירי** (באנגלית: **Charles John Lyttelton, 10th Viscount Cobham**; 8 באוגוסט 1909 – 20 במרץ 1977) היה פוליטיקאי בריטי שכיהן בתפקיד המושל הכללי של ניו זילנד בין השנים 1957 – 1962. לפני כן, בשנות השלושים הוא היה שחקן קריקט בכיר.

## ראשית חייו
צ'ארלס ליטלטון נולד בקנזינגטון שבלונדון כבנם של ג'ון ליטלטון, ויקונט קובהם התשיעי ושל ויולט יולנדה לאונרד. הוא היה בן דודו של המוזיקאי המפרי ליטלטון. הוא התחנך באיטון קולג' ולמד בטריניטי קולג' שבקיימברידג', שם הוא סיים תואר במשפטים ב-1932. בניו זילנד, שלימים הוא היה המושל הכללי שלה, היו לו קשרי משפחה, דרך סבא-רבא שלו, ג'ורג' ליטלטון, ברון ליטלטון הרביעי, שהיה יושב הראש של אגודת קנטרברי ותרם כספית לפיתוחה של העיר קרייסטצ'רץ' בראשית ימיה. פארק הגלי שבעיר קרוי על שם המקום שהיה בבעלות משפחתו באנגליה ונמל ליטלטון שבקרבת קרייסטצ'רץ' קרוי על שמו של ברון ליטלטון הרביעי. צ'ארלס ליטלטון ביקר בניו זילנד ב-1950 בנוגע לענייני הרכוש של משפחתו.

## שירות צבאי
ב-1933 התגייס ליטלטון לצבא המילואים (Territorial Army) של בריטניה. הוא שירת במלחמת העולם השנייה עם חיל המשלוח הבריטי לצרפת מ-1940. החל מ-1943 הוא שימש כמפקד הרגימנט החמישי. ב-1 באפריל 1969 הוענקה לליטלטון דרגת כבוד של קולונל ברגימנט הפרשים של ווריקשייר וווסטרשייר של המלכה.

ליטלטון פיתח קריירה בענף הקריקט ושיחק יותר מ-90 משחקים בשורות המועדון של ווסטרשייר בשנות השלושים ובשנים 1936 – 1939 הוא היה קפטן הקבוצה.

## קריירה פוליטית
לאחר המלחמה שאף ליטלטון ללכת בעקבות אביו ולהיבחר לבית הנבחרים, אך ב-1949 מת אביו והוא ירש את תוארו כויקונט קובהם.

ב-2 בספטמבר 1957 נבחר קובהם לתפקיד המושל הכללי של ניו זילנד. למרות שמוצאו היה מחוגי האצולה, הוא התגלה כמושל כללי אהוד מבחינה ציבורית. הוא היה איש שאהב פעילות בחיק הטבע והיה מיומן בקריקט ובגולף והוא היה שופט רוגבי מוסמך. הוא ידע לאחוז בנשק והיה דייג חובב, תכונות שמצאו חן בעיני תושבי ניו זילנד. האירועים המשמעותיים שאירעו בתקופת כהונתו היו מתן העצמאות לסמואה וחנוכתו של גשר הנמל של אוקלנד.

בתקופת כהונתו של קובהם כמושל הכללי שירתו שלושה ראשי ממשלה: סידני הולנד (1957-1949), קית' הוליאוק (1957 ו-1972-1960) ווולטר נאש (1960-1957). הוא נזהר מאוד לא להגיב על אירועים שנויים במחלוקת והיו לו יחסי עבודה טובים עם כל השלושה. הוא סייע מאוד להקמתו של ארגון פעילות השדה החינוכית (Outward Bound) ופתח את בית הספר של הארגון ליד פיקטון שבצפון האי הדרומי בספטמבר 1962 שנושא את שמו. ב-1966 הוא שב לניו זילנד לביקור והיה מרוצה מאוד מהתקדמותו של בית הספר.

קובהם כיהן בתפקיד המושל הכללי עד –13 בספטמבר 1962 הוא היה נואם מוכשר וספר נאומיו נמכר ב-50,000 עותקים. את הרווח ממכירת הספרים על סך 10,000 ליש"ט הוא תרם לארגון פעילות השדה.

## משפחתו ומותו
ב-30 באפריל 1942 נשא לורד קובהם לאישה את אליזבת אליסון מקינג-ג'ונס. לזוג נולדו ארבעה בנים וארבע בנות. הלורד קובהם מת במרילבון שבלונדון ב-20 במרץ 1977. גופתו נשרפה בלונדון ואפרו נטמן בכנסייה שבאחוזת משפחתו.

## קישורים חיצוניים

## הערות שוליים

קטגוריה:המושלים הכלליים של ניו זילנד
קטגוריה:קצינים בריטים במלחמת העולם השנייה
קטגוריה:שחקני קריקט
קטגוריה:מסדר הבירית: אבירים וגבירות
קטגוריה:המסדר הוויקטוריאני המלכותי: אבירים וגבירות הצלב הגדול
קטגוריה:מסדר מיכאל הקדוש וג'ורג' הקדוש: גבירות ואבירי הצלב הגדול
קטגוריה:בריטים שגווייתם נשרפה
קטגוריה:משפחת ליטלטון
קטגוריה:בריטים שנולדו ב-1909
קטגוריה:בריטים שנפטרו ב-1977